Jo, göffnat han i mii zu Diar und Dank Diar.  Das mit am "Nüt fühla" isch wörtlich gnoh falsch und für mii abiz schwierig zum gnau erklära. In dr Regel bin i a ziemlich "emotionslosa" Mensch, wenn i dr Alltag aluaga. Bi miar git's normalerwiis kei "grossi Freud - grosses Glücksgfühl - zu Tode betrüabt sii - Hass - Liabi" wo mii stark ufwühalt und bewegt. I glaub, dass das alles bi miar eher unterschwellig ablaufa tuat … as isch uh schwär zum  erklära! Viellicht empfindi am ehenschta no Trurigkeit und Lääri!    Aber as git sältani Moment, wo alles viil schtärker do isch, wia an "üserem Wuchaend" und a paar Tag danoch - bi vu üs beidna erwähnta Hoch!    I bin eigendlich schu eher an melancholischa Mensch, wo aber tüfer gehendi Emotiona verdrängt. D'Afäng sind miar wohrschiinlich schu im Muatterliib ipflanzt worda, bin i doch vu Afang awäg ds ungewollta, nit willkommena Kind gsi, wo denn no ohni Muatter und Vater und ohni richtigi Näschtwärmi - schprich Liabi - hät müassa ufwachsa und schu döt hät müassa lerna verdränga, damit's nit immer so weh tuat.  Aber das isch a langs Kapitel. Wenn Du wilsch, könnemer darüber gära nomol diskutiara, wenn Du wieder do bisch.